text: बर्लिन में, दोनों नेताओं के बीच कई समझौते होने की संभावना है। दोनों नेता दक्षिण चीन सागर की स्थिति, चीन की ‘वन बेल्ट, वन रोड’ पहल और आतंकवाद के बढ़ते खतरे जैसे कई वैश्विक मुद्दों पर चर्चा कर सकते हैं। प्रधानमंत्री मोदी और चांसलर एंगेला ‘भारत जर्मन बिजनेस फोरम’ के उद्घाटन से पहले सीनियर बिजनेस लीडर्स से दोपहर भोज पर मुलाकात करेंगे। इस बैठक में भारत और यूरोपीय संघ के बीच गतिरोध वाले मुक्त व्यापार समझौते पर चर्चा हो सकती है। जर्मनी के सीईओ भारतीय बाजार को और खोले जाने की दिशा में आगे बढ़ने के इच्छुक हैं। मोदी जर्मनी के राष्ट्रपति फ्रैंक वाल्टर स्टीनमीयर के साथ शिष्टाचार मुलाकात के साथ जर्मनी दौरे का समापन करेंगे जहां से वह स्पेन रवाना होंगे।